Vážené dámy, vážení páni

v dňoch 15.-16.mája 2019 sa v Múzeu kysuckej dediny vo Vychylovke (Skanzene) uskutoční I. ročník konferencie Únie múzeí v prírode ako odbornej komisie Zväzu múzeí na Slovensku s názvom

Múzea v prírode - koncepcie, realita a vízie

Cieľom je stretnutie múzeí v prírode na Slovensku, výmena skúseností s riadením a starostlivosťou, ochranu a prevádzku týchto inštitúcií i inšpirácie z praxe zahraničných múzeí za účelom vymedzenia najnaliehavejších oblastí praxe, ktoré si vyžadujú aj teoretické, metodické a legislatívne riešenia.

**Konferenčné príspevky** sú rozdelené na niekoľko okruhov.

1. Definovanie múzea v prírode

Múzeá v prírode (špecializované múzeá) a ich špecifiká, metodika pre budovanie múzeí v prírode a jej aktualizácia, zabezpečenie odborných činností a prevádzky, dostupné dotačné schémy.

2. Predstavujeme sa

Predstavenie múzeí v prírode na Slovensku formou krátkych prezentácií, príspevky ku koncepciám a zámerom výstavby jednotlivých múzeí.

3. Realita v múzeách v prírode

Skúsenosti z projektov a aktivít vo všetkých oblastiach múzejnej činnosti: transfery objektov, sprístupnenie expozičných objektov, rekonštrukcie a opravy, úpravy areálu – agro a zoo expozície, odborné podujatia,  prezentačné aktivity a pod.

Nielen zhrnutie toho čo sa podarilo, ale aj zhodnotenie vlastného vkladu a prínosu projektu.

4. Vízie (a čo nám ku ním treba)

Plánované aktivity (v akomkoľvek štádiu od zámeru po pripravovaný projekt) zamerané na ochranu a rozvoj múzeí v prírode v oblasti výskumu, akvizícií, odbornej ochrany zbierok a objektov, úpravy vonkajších prostredí, komunikácie s návštevníkom, postavenia múzeí ako objektov cestovného ruchu a pod. Naše predstavy o tom, čím sa ako odborné a verejnosti otvorené inštitúcie chceme posunúť vpred.

Veríme, že témy oslovia múzejníkov z praxe, ale aj teoretikov a pedagógov, ktorí sa venujú muzeológii, etnológii, a kultúrnemu dedičstvu ako celku. Chceme sa tiež o informácie, približujúce rozmanitosť činností v múzeách v prírode podeliť so zriaďovateľmi našich inštitúcií a ďalšími zástupcami kultúrnej obce.

Témy a prednášajúci prvých dvoch okruhov boli vybraní organizátormi konferencie.
Očakávame vaše **príspevky k tretiemu a štvrtému okruhu** , ktoré budú odrážať súčasné dianie v múzeách v prírode – aktuálne úlohy, ktoré riešite alebo s nimi zápasíte i výhľady na nové riešenia smerom k ochrane a zveľaďovaniu múzeí v prírode ako výnimočnej časti kultúrneho dedičstva. **Názov a anotáciu vášho príspevku uveďte v prihláške.**

Vyplnené prihlášky zasielajte najneskôr do 18.4.2019. Prihláseným účastníkom bude následne poslaný program konferencie a organizačné informácie.

Tešíme sa na stretnutie v čarokrásnej prírode v Múzeu kysuckej dediny vo Vychylovke.

 V Čadci 21.3.2019 Mgr. Kotvasová Helena

 Za organizačný výbor